LIETUVOS RESPUBLIKOS APLINKOS MINISTRO

Į S A K Y M A S

DĖL Kvalifikacinių reikalavimų darbuotojams, atliekantiems techninę priežiūrą ir remontą, tikrinantiems ir išmontuojantiems ozono sluoksnį ardančių medžiagų turinčią šaldymo, oro kondicionavimo arba šilumos siurblių įrangą, aprašo patvirtinimo

2012 m. vasario 22 d. Nr. D1-163

Vilnius

Vadovaudamasis Lietuvos Respublikos Vyriausybės 2011 m. gegužės 18 d. nutarimo Nr. 565 „Dėl 2009 m. rugsėjo 16 d. Europos Parlamento ir Tarybos reglamento (EB) Nr. 1005/2009 dėl ozono sluoksnį ardančių medžiagų nuostatų įgyvendinimo“ (Žin., 2011, Nr. 61-2892) 4.1 punktu, atsižvelgdamas į Lietuvos Respublikos Vyriausybės 2012 m. sausio 18 d. nutarimo Nr. 60 „Dėl Lietuvos Respublikos Vyriausybės 2006 m. liepos 10 d. nutarimo Nr. 695 „Dėl kvalifikacinių reikalavimų darbuotojams, aptarnaujantiems, remontuojantiems, tikrinantiems ir išmontuojantiems ozono sluoksnį ardančių medžiagų turinčią šaldymo ir oro kondicionavimo įrangą, šiluminius siurblius“ pakeitimo“ (Žin., 2012, Nr. 12‑508) nuostatas, įgyvendindamas 2009 m. rugsėjo 16 d. Europos Parlamento ir Tarybos reglamento (EB) Nr. 1005/2009 dėl ozono sluoksnį ardančių medžiagų (OL 2009 L 286, p.1) 22 straipsnio 5 dalies ir 23 straipsnio 4 dalies nuostatas:

1. T v i r t i n u Kvalifikacinių reikalavimų darbuotojams, atliekantiems techninę priežiūrą ir remontą, tikrinantiems ir išmontuojantiems ozono sluoksnį ardančių medžiagų turinčią šaldymo, oro kondicionavimo arba šilumos siurblių įrangą, aprašą (pridedama).

2. Šis įsakymas įsigalioja 2012 m. kovo 1 d.

Aplinkos ministras	Gediminas Kazlauskas

_________________

PATVIRTINTA

Lietuvos Respublikos aplinkos ministro

2012 m. vasario 22 d. įsakymu Nr. D1-163

Kvalifikacinių reikalavimų darbuotojams, atliekantiems techninę priežiūrą ir remontą, tikrinantiems ir išmontuojantiems ozono sluoksnį ardančių medžiagų turinčią šaldymo, oro kondicionavimo arba šilumos siurblių įrangą, aprašas

I. Bendrosios nuostatos

1. Kvalifikacinių reikalavimų darbuotojams, atliekantiems techninę priežiūrą ir remontą, tikrinantiems ir išmontuojantiems ozono sluoksnį ardančių medžiagų (toliau – OAM) turinčią šaldymo, oro kondicionavimo arba šilumos siurblių įrangą (toliau – Kvalifikaciniai reikalavimai), aprašas skirtas užtikrinti 2009 m. rugsėjo 16 d. Europos Parlamento ir Tarybos reglamento (EB) Nr. 1005/2009 dėl ozono sluoksnį ardančių medžiagų (OL 2009 L 286, p.1) 22 straipsnio 5 dalies ir 23 straipsnio 4 dalies ir Lietuvos Respublikos Vyriausybės 2006 m. liepos 10 d. nutarimo Nr. 695 „Dėl kvalifikacinių reikalavimų darbuotojams, atliekantiems techninę priežiūrą ir remontą, tikrinantiems ir išmontuojantiems ozono sluoksnį ardančių medžiagų turinčią šaldymo, oro kondicionavimo arba šilumos siurblių įrangą“ (Žin., 2006, Nr. 77-3004; 2012, Nr. 12‑508) nuostatų įgyvendinimą.

2. Kvalifikacinių reikalavimų aprašas reglamentuoja privalomus kvalifikacinius reikalavimus juridinių asmenų darbuotojams ir individualiai dirbantiems fiziniams asmenims, kurie:

2.1. atlieka transporto priemonių šaldymo, oro kondicionavimo įrangos (mobilioji šaldymo ir oro kondicionavimo įranga) ir (arba) skirtos naudojimui pastatuose arba statinio dalių šaldymo, oro kondicionavimo ir šilumos siurblių įrangos (toliau – Stacionarioji šaldymo įranga) šaldymo sistemų, kuriose cirkuliuoja OAM šaldymo skystis ar dujos (toliau – OAM šaltnešis), taip pat kitų turinčių poveikį šaldymo sistemai įrenginių techninę prižiūrą ir remontą, kai šie darbai turi arba gali turėti įtakos OAM šaltnešio išsiskyrimui į aplinką;

2.2. atlieka Stacionariosios šaldymo įrangos patikrinimą dėl šaltnešio nuotėkio pagal reglamento (EB) Nr. 1005/2009 23 straipsnio 2 dalies reikalavimus;

2.3. surenka iš įrangos ir (arba) recirkuliuoja OAM šaltnešį Stacionariosios ir Mobiliosios OAM turinčios šaldymo įrangos remonto metu, išmontuoja OAM turinčią šaldymo, oro kondicionavimo arba šilumos siurblių įrangą (toliau – Šaldymo įranga), išskyrus atvejus, kai išmontuojantys OAM turinčią Šaldymo įrangą ir (arba) surenkantys OAM iš šios įrangos darbuotojai turi atitikti Lietuvos Respublikos atliekų tvarkymo įstatyme (Žin., 1998, Nr. 61-1726; 2002, Nr. 72-3016) nurodytus pavojingų atliekų tvarkymo specialistų kompetencijos reikalavimus;

2.4. vadovauja turinčios OAM Šaldymo įrangos 2.1–2.3 punktuose nurodytiems tvarkymo darbams (toliau – Darbų vadovai).

3. Darbų vadovams kvalifikaciniai reikalavimai nustatyti šio Kvalifikacinių reikalavimų aprašo 5 punkte.

Vykdantiems 2.1–2.3 punktuose nurodytą veiklą darbuotojams (toliau – Darbuotojai) kvalifikaciniai reikalavimai nustatyti šio Kvalifikacinių reikalavimų aprašo 6 punkte.

Darbuotojams, remontuojantiems Šaldymo įrangą, kurioje yra mažiau negu 3 kg šaltnešio ir (arba) kurių elektros galingumas ne didesnis kaip 2 kW (toliau – Mažo galingumo šaldymo įranga), kvalifikaciniai reikalavimai nustatyti šio Kvalifikacinių reikalavimų aprašo 7 punkte.

4. Šiame Kvalifikacinių reikalavimų apraše vartojamos sąvokos atitinka reglamente (EB) Nr. Nr. 1005/2009, Lietuvos Respublikos švietimo įstatyme (Žin., 1991, Nr. 23-593; 2003, Nr. 63-2853, 2011, Nr. 38-1840), Lietuvos Respublikos profesinio mokymo įstatyme (Žin., 1997, Nr. 98-2478; 2007, Nr. 43-1627) vartojamas sąvokas.

II. Kvalifikaciniai reikalavimai darbų vadovams

5. Darbų vadovams nustatomi šie kvalifikaciniai reikalavimai:

5.1. Darbų vadovas turi baigti mokymą pagal programą, parengtą atsižvelgiant į reikalavimus Darbų vadovų kompetencijai, nustatytus šių Kvalifikacinių reikalavimų aprašo 5.2 ir 5.3 punktuose, įgyti kvalifikaciją, reikalingą atlikti 2.4 punkte nurodytus darbus, ir turėti valstybės pripažintą kvalifikacijos pažymėjimą, suteikiantį teisę vadovauti OAM turinčios Šaldymo įrangos tvarkymo darbams;

5.2. Darbų vadovas privalo žinoti:

5.2.1. OAM poveikį stratosferos ozono sluoksniui, jo nykimo pasekmes aplinkai ir žmonių sveikatai;

5.2.2. tarptautinių sutarčių, Europos Sąjungos ir Lietuvos Respublikos teisės aktų, reglamentuojančių OAM tvarkymo reikalavimus (Monrealio Protokolo dėl ozono sluoksnį ardančių medžiagų, reglamento (EB) Nr. 1005/2009, LAND 50‑2011 „Ozono sluoksnį ardančių medžiagų tvarkymo reikalavimai“, patvirtinto Lietuvos Respublikos aplinkos ministro 2011 m. liepos 1 d. įsakymu Nr. D1-542 (Žin., 2011, Nr. 63-4058)), kitų su OAM turinčios šaldymo įrangos tvarkymu susijusių teisės aktų nuostatas:

5.2.2.1. OAM ir šių medžiagų turinčių produktų (įrangos) naudojimo nutraukimo reikalavimus, nutraukimo grafiką šaldymo ir oro kondicionavimo sektoriuje;

5.2.2.2. OAM išmetimų į aplinką reglamentavimą, OAM nuotėkio mažinimo reikalavimus;

5.2.2.3. OAM ir jų turinčių produktų ir įrangos tiekimo rinkai, importo ir eksporto reikalavimus;

5.2.2.4. OAM ir šių medžiagų turinčios įrangos ženklinimą naudojimo ir vežimo tikslais;

5.2.2.5. reikalavimus, nustatytus šaldymo įrangos tvarkymą vykdančių darbuotojų kvalifikacijai;

5.2.2.6. OAM apskaitos ir ataskaitų Europos Komisijai ir nacionalinėms institucijoms pateikimo reikalavimus;

5.2.2.7. teisinę atsakomybę už aplinkos teršimą OAM;

5.2.2.8. slėginių indų naudojimą ir tvarkymą reglamentuojančių teisės aktų reikalavimus, taikytinus Šaldymo įrangai;

5.2.2.9. pavojingų atliekų tvarkymą reglamentuojančių teisės aktų reikalavimus (OAM ir jų turinčios Šaldymo įrangos atliekų tvarkymo, OAM sunaikinimo reikalavimus);

5.2.2.10. darbuotojų saugos ir sveikatos reikalavimus dirbant su OAM turinčia Šaldymo įranga ir šaltnešiais, OAM šaltnešio saugojimui taikomus reikalavimus, priešgaisrinius reikalavimus, geros praktikos nuostatas pagal LT EN 378 „Šaldymo sistemos ir šilumos siurbliai. Saugos ir aplinkosauginiai reikalavimai“, kitų tarptautinių ir Lietuvos standartų, kitų Lietuvos Respublikos teisės aktų, taikytinų OAM turinčios Šaldymo įrangos tvarkymui, reikalavimus;

5.2.3. OAM savybes (toksikologines, ekotoksikologines, fizikines ir chemines savybes, kaip degumas, sprogstamumas ir kt.), šaltnešio suderinamumą su kitomis medžiagomis, šaldymo proceso pagrindus, Šaldymo įrangos sudėtines dalis, jų paskirtį ir veikimo principus, pavojaus ir rizikos faktorius, susietus su OAM ir OAM turinčios Šaldymo įrangos tvarkymu, taip pat saugaus elgesio su OAM principus ir reikalavimus; OAM patekimo į aplinką prevencijos ir mažinimo būdus;

5.2.4. OAM šaltnešio surinkimo iš įrangos, recirkuliacijos būdus ir naudojamą įrangą;

5.2.5. OAM šaltnešio nuotėkio prevencijos priemones ir būdus;

5.2.6. OAM turinčios Šaldymo įrangos eksploatacijos taisykles, galimo sutrikimo ir avarinių gedimų priežastis ir šalinimo būdus;

5.3. privalo mokėti:

5.3.1. įvertinti, ar OAM turinti Šaldymo įranga tinka saugiai eksploatuoti, užtikrinti įrangos atitikimą darbuotojų saugos ir sveikatos, aplinkos apsaugos reikalavimams, ir užtikrinti jų vykdymą;

5.3.2. planuoti būtinas priemones, užtikrinančias saugų OAM turinčios šaldymo įrangos tvarkymą, užkertančias kelią avarijoms ir mažinančias jų neigiamą poveikį žmonių sveikatai ir aplinkai;

5.3.3. organizuoti techniškai prižiūrimos, remontuojamos Šaldymo įrangos, turinčios OAM, sutrikimų šalinimą, taip pat surenkamų iš įrangos ir recirkuliuojamų OAM tolesnį panaudojimą;

5.3.4. organizuoti 5.3.2 punkte nurodytų reikalavimų vykdymą savo įmonėje;

5.3.5. organizuoti Šaldymo įrangos tvarkymo darbus, užtikrinant, kad būtų laikomasi darbuotojų saugos ir sveikatos, darbo higienos, elektros saugos, priešgaisrinės saugos, darbo su cheminėmis medžiagomis saugos reikalavimų.

III. Kvalifikaciniai reikalavimai darbuotojams

6. OAM turinčios Šaldymo įrangos techninę priežiūrą, remontą, šaltnešio surinkimą iš įrangos ir recirkuliaciją remonto metu arba išmontuojant įrangą (išskyrus atvejus, kai išmontuojantys OAM turinčią Šaldymo įrangą ir (arba) surenkantys OAM iš šios įrangos Darbuotojai turi atitikti pavojingų atliekų tvarkymo specialistų kompetencijos reikalavimus pagal Lietuvos Respublikos atliekų tvarkymo įstatymą), patikrinimą pagal reglamento (EB) Nr. 1005/2009 reikalavimus vykdantiems Darbuotojams nustatomi šie kvalifikaciniai reikalavimai:

6.1. Darbuotojai privalo įgyti valstybės pripažintu pažymėjimu patvirtintą kvalifikaciją baigę pagrindinio arba tęstinio profesinio mokymo programą, į kurią įtrauktas mokymo programos modulis, parengtas atsižvelgiant į nustatytus šių Kvalifikacinių reikalavimų 6.3 ir 6.4 punktuose Darbuotojų kompetencijos reikalavimus (toliau – darbo su OAM turinčia įranga mokymo programa);

6.2. asmenys, kurie įgijo profesinę kvalifikaciją pagrindinio arba tęstinio profesinio mokymo įstaigose arba aukštesnįjį ar aukštąjį techninį išsilavinimą, tačiau į mokymo programas, kurias jie išklausė, nebuvo įtrauktas darbo su OAM turinčia įranga mokymo programos modulis, privalo papildomai baigti mokymą pagal darbo su OAM turinčia įranga mokymo programą, įgyti kvalifikaciją, reikalingą atlikti 2.1–2.3 punktuose nurodytus darbus, ir turėti valstybės pripažintą kvalifikacijos pažymėjimą, suteikiantį teisę Darbuotojams techniškai prižiūrėti, remontuoti ir tikrinti OAM turinčią Šaldymo įrangą.

Jei pirmojoje šio punkto pastraipoje nurodyti asmenys turi ne mažesnę negu vienerių metų darbo patirtį Šaldymo įrangos techninės priežiūros ir remonto srityje, jie turi teisę pasirengti egzaminams savarankiškai ir, vadovaujantis Lietuvos Respublikos neformaliojo suaugusiųjų švietimo įstatymo (Žin., 1998, Nr. 66-1909) 11 straipsnio 5 punktu, laikyti egzaminą eksterno būdu;

6.3. Darbuotojai privalo žinoti:

6.3.1. OAM poveikį stratosferos ozono sluoksniui, jo nykimo pasekmes aplinkai ir žmonių sveikatai;

6.3.2. teisinį OAM ir jas turinčios įrangos naudojimo reglamentavimą:

6.3.2.1. tarptautinį, Europos Sąjungos, nacionalinį OAM reglamentavimą (Monrealio Protokolo, reglamento (EB) 1005/2009 reikalavimai, LAND 50‑2011 „Ozono sluoksnį ardančių medžiagų tvarkymo reikalavimai“):

6.3.2.1.1. OAM ir turinčios OAM Šaldymo įrangos tiekimo rinkai, importo ir eksporto reikalavimus, OAM naudojimo Šaldymo įrangai remontuoti ar techniškai prižiūrėti nutraukimo grafiką;

6.3.2.1.2. OAM išmetimų reglamentavimą, OAM nuotėkio mažinimo reikalavimus;

6.3.2.1.3. OAM ir jų turinčios įrangos atliekų tvarkymo, OAM sunaikinimo reikalavimus;

6.3.2.1.4. OAM apskaitos ir ataskaitų Europos Komisijai ir nacionalinėms institucijoms pateikimo reikalavimus;

6.3.2.2. teisinę atsakomybę už aplinkos teršimą OAM;

6.3.2.3. darbuotojų saugos ir sveikatos, aplinkos apsaugos, priešgaisrinės saugos, darbo higienos reikalavimus dirbant su Šaldymo įranga ir šaltnešiais;

6.3.2.4. OAM šaltnešių laikymo talpoms taikomus reikalavimus, nustatytus siekiant užkirsti kelią šių medžiagų patekimui į aplinką; slėginių indų naudojimą ir tvarkymą reglamentuojančių teisės aktų reikalavimus, taikytinus Šaldymo įrangai ir OAM laikymo talpoms;

6.3.2.5. OAM ženklinimą, įskaitant ženklinimą vežimo tikslais;

6.3.3. geros praktikos nuostatas pagal LT EN 378 „Šaldymo sistemos ir šilumos siurbliai. Saugos ir aplinkosauginiai reikalavimai“, bandymų dėl nuotėkio pagal LST EN 378 „Šaldymo sistemos ir šilumos siurbliai. Saugos ir aplinkosauginiai reikalavimai“ vykdymo reikalavimus;

6.3.4. OAM šaltnešių savybes, saugaus elgesio su OAM būdus ir priemones:

6.3.4.1. šaltnešio rūšis (medžiagos, mišiniai, azeotropiniai ir neazeotropiniai mišiniai);

6.3.4.2. šaltnešių savybes (fizikinės ir cheminės savybės, t. y. degumas, sprogstamumas ir kt., toksikologinės, ekotoksikologinės savybės), klasifikavimą ir ženklinimą;

6.3.4.3. OAM identifikavimo būdus;

6.3.4.4. OAM šaltnešių suderinamumą su tepalais;

6.3.4.5. kaip saugiai tvarkyti (saugoti, surinkti iš įrangos, recirkuliuoti, naudoti) OAM šaltnešį; techninius ir aplinkos apsaugos aspektus naudojant ir pakeičiant OAM šaltnešius;

6.3.5. šaldymo technologiją (procesą, įrangą ir jos veikimą):

6.3.5.1. pagrindinius šaldymo proceso principus, ciklus, šaltnešių temperatūros – slėgio priklausomybę;

6.3.5.2. Šaldymo įrangos sudėtines dalis, jų paskirtį ir veikimo principus;

6.3.5.3. kaip dirbti su vakuuminiais siurbliais, šaltnešio surinkimo, recirkuliacijos įranga;

6.3.5.4. slėgio matavimo būdus, matavimo rezultatų analizės pagrindus;

6.3.5.5. šaldymo sistemos tinkamo ištuštinimo protokolą;

6.3.5.6. drėgmės matavimo ir šalinimo būdus;

6.3.5.7. problemų, susijusių su teisingu Šaldymo įrangos komponentų instaliavimu, sprendimo būdus;

6.3.5.8. šaltnešių valymo procedūras;

6.3.5.9. šaldymo sistemų užpildymo šaltnešiu saugius būdus;

6.3.6. OAM turinčių Šaldymo įrangos eksploatavimo ir techninės priežiūros, remonto taisykles ir procedūras, šios įrangos sutrikimo ir avarinių gedimų priežastis ir šalinimo būdus:

6.3.6.1. OAM šaltnešio nuotėkio prevencijos priemones ir būdus:

6.3.6.1.1. Šaldymo įrangos patikrinimo dokumentacijos tvarkymą, įrangos žymėjimo reikalavimus;

6.3.6.1.2. Šaldymo įrangos hermetiškumo užtikrinimo ir nuotėkio nustatymo pagrindus, reikalavimus Šaldymo įrangos hermetiškumui;

6.3.6.1.3. nuotėkio tikrinimo aplinkybes, tikrinimo būdus (įvairių nuotėkio tikrinimo prietaisų darbo principai, tikrinimas tepale, naudojant tepaluose tirpius dažus, UV lempos, ultragarso elektroniniai detektoriai ir kt.), skelbiamą ir praktinį nuotėkio nustatymo prietaisų jautrumą;

6.3.6.1.4. potencialaus OAM nuotėkio iš naudojamos ar remontuojamos įrangos atsiradimo priežastis ir vietas; normatyvinį (leistiną) nuotėkį (%);

6.3.6.1.5. Šaldymo įrangos, turinčios OAM, testavimo procedūras, nuotėkio mažinimo ir šalinimo būdus;

6.3.6.1.6. geriausias technologijas ir geriausią aplinkos apsaugos praktiką OAM nuotėkiui išvengti ar mažinti;

6.3.6.2. OAM surinkimo iš įrangos pagrindus:

6.3.6.2.1. šaltnešio surinkimo iš įrangos principus ir būdus (pasyvus ir aktyvus, kiti būdai), priemones ir įrangą, naudojamą saugiai atlikti šį darbą, užtikrinant kiek galima mažesnį šių medžiagų išsiskyrimą į aplinką;

6.3.6.2.2. OAM šaltnešio surinkimo iš įrangos atlikimą, proceso parametrų reikalavimus, šaltnešio surinkimo standartus, įskaitant surinkto šaltnešio kokybės nustatymo būdus ir šio šaltnešio panaudojimo galimybes, šaltnešio sunaikinimo reikalavimus;

6.3.6.3. šaltnešio recirkuliacijos pagrindus:

6.3.6.3.1. recirkuliacijos principus ir būdus, naudojamą įrangą, proceso atlikimą, reikalaujamus proceso parametrus ir jų nustatymą, šaltnešio recirkuliacijos standartus, recirkuliuoto šaltnešio kokybės standartus, kokybės nustatymo būdus;

6.3.6.3.2. recirkuliuoto šaltnešio panaudojimo galimybes; Lietuvoje veikiančias įmones, kurios surenka iš įrangos ir (ar) recirkuliuoja šaltnešį;

6.3.6.4. kaip pertvarkyti Šaldymo įrangą, pritaikant alternatyviam, ne OAM, šaltnešiui:

6.3.6.4.1. Šaldymo įrangos pertvarkymo atvejus, pertvarkymo būdus ir pagrindines procedūras, naudojamą įrangą, proceso parametrus;

6.3.6.4.2. alternatyvaus šaltnešio parinkimo kriterijus (toksiškumas, cheminis patvarumas, ozono sluoksnį ardančios savybės, šiltnamio efekto rodikliai, degumas, suderinamumas su tepalais ir kitomis medžiagomis, kiti kriterijai);

6.3.7. Šaldymo įrangos, turinčios OAM, saugaus išmontavimo pagrindus:

6.3.7.1. pagrindines stadijas ir procedūras išmontuojant įrangą (šaltnešio ir putplasčio identifikavimas, Šaldymo įrangos saugus atjungimas, šaltnešio ir tepalo pašalinimas ir nuotėkio surinkimas), OAM tolesnį tvarkymą;

6.3.7.2. pagrindinius potencialius OAM išsiskyrimo procesus, vietas ir išardymo stadijas, kuriose gali išsiskirti OAM išmontuojant įrangą;

6.3.7.3. pašalinto šaltnešio ir tepalo apskaitos tvarkymą (įrašai apie šaltnešio tipą, kiekį, tolesnę paskirtį, transportavimo būdą), Šaldymo įrangos žurnalo (paso) tvarkymą;

6.3.8. netinkamų naudoti OAM ir jų turinčios Šaldymo įrangos (stacionariosios ir mobiliosios) atliekų tvarkymo pagrindinius reikalavimus, įskaitant:

6.3.8.1. pagrindinius atliekų pervežimo reikalavimus (Bazelio konvencijos dėl pavojingų atliekų tarpvalstybinio vežimo ir jų šalinimo kontrolės nuostatas, 2006 m. birželio 14 d. Europos Parlamento ir Tarybos reglamento (EB) Nr. 1013/2006 dėl atliekų vežimo Europos Bendrijos viduje, į Bendriją ir iš jos priežiūros ir kontrolės (OL 2006 L 190, p. 1) reikalavimus);

6.3.8.2. OAM atliekų saugojimą, ženklinimą;

6.3.8.3. OAM iš putplasčių, pagamintų naudojant šias medžiagas, surinkimą;

6.4. Darbuotojai privalo mokėti:

6.4.1. tinkamai paženklinti OAM laikymo talpas, įskaitant ženklinimą vežimo tikslais, patikrinti talpų tinkamumą saugiam OAM laikymui;

6.4.2. saugiai suremontuoti OAM turinčią Šaldymo įrangą, atlikti OAM surinkimą iš įrangos, recirkuliaciją, šaldymo sistemos patikrinimą dėl nuotėkio, nustatyti nuotėkį bei jį pašalinti; užtikrinti, kad šaldymo sistema atitiktų standartų darbuotojų saugos ir sveikatos, aplinkos apsaugos reikalavimus; įvertinti įrangos atitiktį techninės dokumentacijos nustatytiems reikalavimams; pažymėti patikrinimo rezultatus Stacionariosios šaldymo įrangos žurnale (pase);

6.4.3. saugiai pertvarkyti OAM įrangą, pritaikant kitam alternatyviam šaltnešiui;

6.4.4. naudotis Šaldymo įrangos priežiūrai, remontui, išmontavimui, šaltnešio surinkimui, recirkuliacijai skirta įranga, užtikrinant minimalų OAM išsiskyrimą į aplinką;

6.4.5. šalinti OAM turinčios Šaldymo įrangos veikimo sutrikimus ir išvengti avarinių gedimų, OAM išmetimo į aplinką;

6.4.6. saugoti OAM laikantis priešgaisrinės saugos ir slėginių indų saugojimo reikalavimų, atsižvengiant į cheminių medžiagų suderinamumą.

7. Techniškai prižiūrintiems, remontuojantiems tik Mažo galingumo šaldymo įrangą, turinčią OAM, ir atliekantiems šaltnešio surinkimą šios įrangos remonto metu Darbuotojams nustatomi šie kvalifikaciniai reikalavimai:

7.1. šie Darbuotojai turi turėti šio Kvalifikacinių reikalavimų aprašo 7.2 punkte nurodytas žinias ir 7.3 punkte nurodytus įgūdžius.

Įmonės vadovas ar jo įgaliotas asmuo, taip pat individualiai dirbantis asmuo užtikrina, kad 7 punkte nurodytus darbus atliekantys Darbuotojai būtų tinkamai apmokyti arba instruktuoti. Kontrolę vykdančių įgaliotų institucijų atstovams pareikalavus, pateikiami dokumentai, įrodantys, kad Darbuotojai tinkamai apmokyti arba instruktuoti.

Laikoma, kad šie Darbuotojai atitinka kvalifikacinius reikalavimus, jei jie turi 6.1 arba 6.2 punktuose nurodytą valstybės pripažįstamą kvalifikacijos pažymėjimą; jiems nebūtinas šio punkto antrojoje pastraipoje nurodytas apmokymas arba instruktavimas;

7.2. šie Darbuotojai privalo žinoti:

7.2.1. OAM poveikį stratosferos ozono sluoksniui, jo nykimo pasekmes aplinkai ir žmonių sveikatai;

7.2.2. teisinį OAM ir jas turinčios įrangos naudojimo reglamentavimą, standartus ir normatyvus:

7.2.2.1. Monrealio protokolo dėl medžiagų, ardančių ozono sluoksnį, reglamento (EB) Nr. 1005/2009 reikalavimus, LAND 50‑2011 „Ozono sluoksnį ardančių medžiagų tvarkymo reikalavimai“ nuostatas:

7.2.2.1.1. OAM ir jų turinčių produktų (įrangos) naudojimo nutraukimo grafiką šaldymo ir oro kondicionavimo sektoriuje;

7.2.2.1.2. OAM nuotėkio mažinimo reikalavimus ir nuotėkio mažinimo būdus;

7.2.2.1.3. prekybos OAM ir jų turinčiais produktais ir įranga reikalavimus;

7.2.2.2. OAM bei jų turinčios įrangos atliekų tvarkymo ir sunaikinimo reikalavimus;

7.2.2.3. teisinę atsakomybę už aplinkos teršimą;

7.2.2.4. darbuotojų saugos ir sveikatos reikalavimus dirbant su Šaldymo įranga ir šaltnešiais, priešgaisrinius reikalavimus;

7.2.2.5. geros praktikos nuostatas pagal LT EN 378 „Šaldymo sistemos ir šilumos siurbliai. Saugos ir aplinkosauginiai reikalavimai“ ir kitus standartus, taikomus mažo galingumo šaldymo įrangai, turinčiai OAM;

7.2.2.6. šaldymo technologijos pagrindus (pagrindinius šaldymo proceso principus, ciklus, šaltnešius, temperatūros – slėgio priklausomybę);

7.2.2.7. šaldymo procesą, Šaldymo įrangos komponentus ir veikimo principus, mažo galingumo šaldymo įrangos specifiką;

7.2.2.8. darbo su vakuuminiais siurbliais, šaltnešio surinkimo ir (ar) recirkuliacijos įranga pagrindus;

7.2.2.9. slėgio matavimo, matavimo rezultatų analizės pagrindus;

7.2.2.10. drėgmės matavimo ir šalinimo būdus;

7.2.2.11. mažo galingumo šaldymo įrangos užpildymo OAM šaltnešiais saugius būdus;

7.2.2.12. OAM savybes, saugaus elgesio su OAM būdus ir priemones:

7.2.2.12.1. šaltnešio rūšis (medžiagos, mišiniai, azeotropiniai ir neazeotropiniai mišiniai);

7.2.2.12.2. šaltnešių savybes (fizikinės ir cheminės savybės, t. y. degumas, sprogstamumas ir kt., toksikologinės, ekotoksikologinės savybės), klasifikavimą ir ženklinimą, įskaitant ženklinimą vežimo tikslais;

7.2.2.12.3. OAM identifikavimo būdus;

7.2.2.12.4. OAM šalnešių suderinamumą su tepalais;

7.2.2.12.5. saugų šaltnešio tvarkymą (vežimą, OAM šaltnešių laikymo talpoms keliamus reikalavimus, taikomus siekiant užkirsti kelią šių medžiagų patekimui į aplinką, OAM šaltnešio surinkimą iš įrangos, surinkto šaltnešio tolimesnį naudojimą, šalinimą); techninius ir aplinkos apsaugos aspektus naudojant ir pakeičiant OAM šaltnešius, darbo su šaltnešiu saugos reikalavimus;

7.2.2.13. OAM turinčios Mažo galingumo šaldymo įrangos eksploatacijos, remonto bei techninės priežiūros taisykles, šios įrangos sutrikimo ir avarinių gedimų priežastis ir šalinimo būdus;

7.2.2.14. šaltnešio nuotėkio prevencijos priemones, nuotėkio tikrinimo aplinkybes ir būdus (įvairių nuotėkio tikrinimo prietaisų darbo principai, tikrinimas tepale, naudojant tepaluose tirpius dažus, UV lempos, ultragarso elektroniniai detektoriai ir kt.), potencialius OAM išsiskyrimo procesus, vietas, naudojant ir remontuojant Mažo galingumo įrangą;

7.2.2.15. nuotėkio mažinimo ir šalinimo būdus, geriausią turimą technologiją ir geriausią aplinkos apsaugos praktiką OAM nuotėkiui išvengti ar mažinti;

7.2.2.16. OAM surinkimo iš įrangos, recirkuliacijos principus ir būdus; įrangą ir priemones, naudojamas saugiai atlikti šiuos darbus, užtikrinant kiek galima mažesnį šių medžiagų išsiskyrimą į aplinką, įskaitant:

7.2.2.16.1. surinkto iš įrangos šaltnešio naudojimo galimybes;

7.2.2.16.2. Lietuvoje veikiančias įmones, kurios surenka iš įrangos ir (ar) recirkuliuoja šaltnešį;

7.2.2.17. Mažo galingumo šaldymo įrangos pritaikymo alternatyviam, ne OAM, šaltnešiui pagrindines procedūras, naudojamą įrangą, proceso parametrus, alternatyvaus šaltnešio parinkimo kriterijus;

7.2.2.18. pavojingų atliekų tvarkymo reikalavimus, taikytinus netinkamų naudoti OAM ir jų turinčios Šaldymo įrangos atliekų tvarkymui, įskaitant OAM atliekų saugojimą, ženklinimą, putplasčių, pagamintų naudojant OAM, atliekų tvarkymą;

7.3. šie Darbuotojai privalo mokėti:

7.3.1. saugiai aptarnauti ir remontuoti Mažo galingumo šaldymo įrangą, turinčią OAM, šalinti įrenginių sutrikimus, dėl kurių galimas OAM išmetimas į aplinką;

7.3.2. tinkamai paženklinti OAM laikymo talpas, įskaitant ženklinimą vežimo tikslais; saugoti OAM laikantis priešgaisrinės saugos, slėginių indų saugojimo reikalavimus ir atsižvelgiant į cheminių medžiagų suderinamumą;

7.3.3. saugiai atlikti OAM surinkimą iš įrangos, nustatyti nuotėkį bei jį pašalinti; užtikrinti, kad šaldymo sistema atitiktų standartų sveikatos, saugos, aplinkos apsaugos reikalavimus;

7.3.4. saugiai pertvarkyti OAM turinčią mažo galingumo šaldymo įrangą, pritaikant kitam alternatyviam šaltnešiui;

7.3.5. naudotis Šaldymo įrangos priežiūrai, remontui, išmontavimui, šaltnešio surinkimui skirta įranga, užtikrinant minimalų OAM išsiskyrimą į aplinką;

7.3.6. šalinti OAM turinčios Šaldymo įrangos sutrikimus ir išvengti avarinių gedimų, OAM išmetimo į aplinką.

_________________